SønderjyskE må fortsat undvære Marc Pedersen, når holdet søndag gæster Brøndby. Mikkel Hedegaard er heller ikke med.

SønderjyskE har fået en svær start på mesterskabsspillet i Superligaen, hvor holdet har tabt fire ud af fire kampe hidtil.

Næste opgave er udekampen mod Brøndby, og her må SønderjyskE-træner Claus Nørgaard tænke i alternativer på højreback-pladsen.

- Marc Pedersen er ikke i spil. Det går stille og roligt fremad, men han er ikke klar til at spille kamp endnu. Tiden må vise, hvor længe han skal sidde ude. Det kommer an på, hvordan det udvikler sig, siger Nørgaard til JydskeVestkysten.

I seneste kamp mod Lyngby spillede Mikkel Hedegaard i stedet for Marc Pedersen, men han er i karantæne mod Brøndby.

JydskeVestkysten skriver, at Ramon Rodrigues ser ud til at spille i stedet.